**Program kreditiranja**

**ESIF Krediti za** **energetsku učinkovitost**

# Uvod

***„ESIFKrediti za energetsku učinkovitost“*** je financijski instrument za koji su sredstva osigurana iz Europskih strukturnih i investicijskih fondova (dalje: ESIF), odnosno Europskog fonda za regionalni razvoj kroz Operativni program „Konkurentnost i kohezija 2014.-2020.“ (dalje: OPKK), Prioritetnu os 4 „Promicanje energetske učinkovitosti i obnovljivih izvora energije“, Specifični cilj 4c1 „Smanjenje potrošnje energije u zgradama javnog sektora“.

# Cilj financijskog instrumenta

Cilj ovog financijskog instrumenta je financiranje ulaganja u energetsku učinkovitost i poticanje korištenja obnovljivih izvora energije u zgradama javnog sektora, u svrhu postizanja energetskih ušteda. Putem financijskog instrumenta podupiru se mjere energetske učinkovitosti koje će rezultirati smanjenjem potrošnje energije za grijanje/hlađenje na godišnjoj razini od najmanje 50%.

***„ESIF Krediti za energetsku učinkovitost“*** zatvaraju financijsku konstrukciju projekata korisnika bespovratnih sredstava koji su dobili Odluku o financiranju u okviru Specifičnog cilja 4c1 „Smanjenje potrošnje energije u zgradama javnog sektora“.

# Sudionici u provedbi

Tijelo koje provodi financijski instrument je Hrvatska banka za obnovu i razvitak (dalje: HBOR).

Ministarstvo regionalnoga razvoja i fondova Europske unije (dalje: MRRFEU) je Upravljačko tijelo odgovorno za upravljanje i provedbu OPKK.

Za Pozive na dostavu projektnih prijedloga za bespovratna sredstva u okviru Specifičnog cilja 4c1 „Smanjenje potrošnje energije u zgradama javnog sektora“:

* Posredničko tijelo razine 1 je Ministarstvo graditeljstva i prostornoga uređenja (dalje: MGIPU).
* Posredničko tijelo razine 2 je Fond za zaštitu okoliša i energetsku učinkovitost (dalje: FZOEU).

Posrednička tijela obavljaju svoje djelatnosti i odgovorne su za provedbu Poziva na dostavu projektnih prijedloga za bespovratna sredstva kako je definirano Zakonom o uspostavi institucionalnog okvira za provedbu Europskih strukturnih i investicijskih fondova u Republici Hrvatskoj u financijskom razdoblju 2014.-2020. (NN 92/14) te Uredbom o tijelima u sustavima upravljanja i kontrole korištenja Europskog socijalnog fonda, Europskog fonda za regionalni razvoj i Kohezijskog fonda, u vezi s ciljem" Ulaganje za rast i radna mjesta“ (NN 107/14, 23/15, 129/15, 15/17, 18/17 - ispravak).

**HBOR** provodi financijski instrument izravnim kreditiranjem krajnjih primatelja ESIF kredita (korisnika bespovratnih sredstava) temeljem Sporazuma o financiranju između HBOR-a i MRRFEU.

# Kriteriji prihvatljivosti

## Korisnici kredita

Prihvatljivi korisnici kredita su subjekti koji su prethodno podnošenju zahtjeva za „ESIF Kredit za energetsku učinkovitost“ dobili Odluku o financiranju koju je izdalo MGIPU, a mogu biti:

* jedinice lokalne ili područne (regionalne) samouprave (dalje: JLP(R)S);
* javne ustanove ili ustanove koje obavljaju društvene djelatnosti;
* tijela državne vlasti, ministarstva, središnji državni uredi, državne upravne organizacije i uredi državne uprave u županijama;
* vjerske zajednice koje obavljaju društvene djelatnosti;
* udruge koje obavljaju društvene djelatnosti i imaju javne ovlasti uređene posebnim Zakonom.

## Lokacija ulaganja (investicije)

Geografski obuhvat financijskog instrumenta ograničen je na područje Republike Hrvatske.

## Namjena ulaganja (investicije)

Ulaganja u energetsku učinkovitost i korištenje obnovljivih izvora energije u zgradama javnog sektora, i to za troškove sukladno Pozivu na dostavu projektnih prijedloga „Energetska obnova i korištenje obnovljivih izvora energije u zgradama javnog sektora“.

„ESIF Krediti za energetsku učinkovitost“ su namijenjeni financiranju troškova provedbe projekta koji obuhvaćaju:

* dio projekta koji će se financirati bespovratnim sredstvima i „ESIF Kreditom za energetsku učinkovitost“ - prihvatljivi izdaci,
* izdatke koji su dio projekta sukladno projektantskom troškovniku koji je odobrio FZOEU, ali nisu prihvatljivi za financiranje putem bespovratnih sredstava nego samo putem „ESIF Kredita za energetsku učinkovitost“.

# Uvjeti kreditiranja

1. **Namjena kredita:** troškovi energetske učinkovitosti i korištenja obnovljivih izvora energije u zgradama javnog sektora, potvrđeni od strane FZOEU
2. **Valuta kredita:** kunski krediti
3. **Iznos kredita:** od najmanje 100 tisuća kuna do najviše 60 milijuna kuna
4. **Kamatna stopa:** određuje se prema stupnju razvijenosti područja na kojem se ulaganje provodi:

|  |  |
| --- | --- |
| JLS razvrstane u I., II., III. ili IV. skupinu (potpomognuta područja)[[1]](#footnote-2) ili brdsko-planinska područja[[2]](#footnote-3) ili otoci[[3]](#footnote-4) | 0,1% godišnje, fiksna |
| JLS razvrstane u V. ili VI. skupinu1 | 0,25% godišnje, fiksna |
| JLS razvrstane u VII. ili VIII. skupinu1 | 0,5% godišnje, fiksna |

1. **Rok korištenja:** u pravilu do 36 mjeseci (3 godine)
2. **Rok otplate:** do 168 mjeseci (14 godina) uključujući poček
3. **Poček:** do 12 mjeseci (1 godina)
4. **Način otplate:** u mjesečnim, tromjesečnim ili polugodišnjim ratama
5. **Naknade:** bez naknada
6. **Ostalo:** Refundacija troškova nije moguća. Krediti se ne odobravaju u režimu državnih potpora.

# Instrumenti osiguranja

Za osiguranje urednog izvršenja obveza po kreditima, HBOR može prihvatiti:

1. JLP(R)S – mjenice i zadužnice;
2. javne ustanove ili ustanove koje obavljaju društvene djelatnosti – mjenice i zadužnice, jamstva vlasnika, zalog na nekretninama i pokretninama;
3. ministarstva, središnji državni uredi, državne upravne organizacije i uredi državne uprave u županijama – mjenice i zadužnice, zalog na nekretninama i pokretninama;
4. vjerske zajednice koje obavljaju društvene djelatnosti – mjenice i zadužnice, zalog na nekretninama i pokretninama;
5. udruge koje obavljaju društvene djelatnosti i imaju javne ovlasti uređene posebnim Zakonom – mjenice i zadužnice, zalog na nekretninama i pokretninama.

Iznimno, ovisno o veličini i kvaliteti projekta, HBOR može razmatrati i druge instrumente osiguranja uobičajene u bankarskom poslovanju.

Sve troškove u svezi pribavljanja instrumenata osiguranja i provedbe osiguranja te izmjena provedenih osiguranja snosi korisnik kredita i/ili izdavatelj instrumenata osiguranja.

# Način kreditiranja

HBOR provodi ovaj Program izravnim kreditiranjem korisnika kredita.

Korisnik bespovratnih sredstava odnosno potencijalni krajnji primatelj ESIF kredita dostavlja HBOR-u *Zahtjev za kredit* uz ostalu dokumentaciju prema točki 11. Programa.

Nakon obrade zahtjeva za kredit, a u slučaju pozitivne ocjene, HBOR donosi uvjetnu *Odluku o odobrenju „ESIF Kredita za energetsku učinkovitost“.*

Korisnik bespovratnih sredstava / krajnji primatelj ESIF kredita dostavlja HBOR-u *Ugovor o dodjeli bespovratnih sredstava* s pripadajućim privicima te HBOR s njime zaključuje *Ugovor o „ESIF Kreditu za energetsku učinkovitost“[[4]](#footnote-5).*

# Način korištenja kredita

Za vrijeme provedbe projekta, korisnik bespovratnih sredstava odnosno krajnji primatelj „ESIF Kredita za energetsku učinkovitost“ podnosi FZOEU *Zahtjev za nadoknadom sredstava*.

FZOEU donosi *Izvještaj o verifikaciji / Odluku o plaćanju Zahtjeva* te iste dostavlja krajnjem primatelju ESIF kredita, HBOR-u te MGIPU. MGIPU Državnoj riznici dostavlja nalog za isplatu bespovratnih sredstava korisniku.

HBOR verificira opravdanost zahtjeva za isplatu te isplaćuje kreditna sredstva prihvatljiva za financijski instrument, sve sukladno *Izvještaju o verifikaciji / Odluci o plaćanju Zahtjeva* i projektantskom troškovniku.

Bespovratna sredstva i sredstva „ESIF Kredita za energetsku učinkovitost“ uplaćuju se u pravilu na projektni račun krajnjeg primatelja koji je otvoren i namijenjen isključivo za financiranje predmetnog projekta energetske obnove, pri čemu HBOR koristi isključivo metodu plaćanja.

Krajnji primatelj ESIF kredita je obvezan dostaviti HBOR-u dokumentirani dokaz o plaćanju dobavljačima robe / izvođačima radova / pružateljima usluga odnosno potvrdu o namjenskom korištenju doznačenih sredstava.

# Rok provedbe

Zahtjevi za „ESIF Kredit za energetsku učinkovitost“ mogu se podnositi od 31.01.2018. godine, a sredstva je moguće isplaćivati do 30.06.2023. godine.

# Ostale odredbe

Pravo na kredit ne postoji, već HBOR o svakom zahtjevu donosi posebnu odluku.

# Potrebna dokumentacija

Podnositelj zahtjeva za „ESIFKredit za energetsku učinkovitost“ uz obrazac zahtjeva za kredit HBOR-u dostavlja:

**Dokumentacija o ulaganju**

* Odluka o financiranju koju donosi MGIPU i troškovnik
* Ugovor o dodjeli bespovratnih sredstava

(dostavlja se uz zahtjev za kredit ili najkasnije do zaključivanja ugovora o kreditu)

* Tablice s podacima o ulaganju, obrazac HBOR-a
* Sveobuhvatni projektantski troškovnik (dostavlja FZOEU)

**Statusna i financijska dokumentacija**

* + Godišnji financijski izvještaji za protekle dvije godine

(ako je podnositelj zahtjeva JLPS: Bilanca - obrazac BIL, Izvještaj o prihodima i rashodima, primicima i izdacima - obrazac PR-RAS)

* Plan godišnjeg proračuna za narednu godinu (ako je podnositelj zahtjeva JLP(R)S)
* Upitnik za pravne osobe**[[5]](#footnote-6)**, obrazac HBOR-a

**Instrumenti osiguranja**

* Dokumentacija o ponuđenim instrumentima osiguranja

(ako su instrumenti osiguranja nekretnine: elaborat procjene vrijednosti nekretnina ne stariji od 3 godine za stambene građevine odnosno ne stariji od 1 godine za poslovne građevine s fotografijom objekta i zemljišnoknjižni izvadak ne stariji od 30 dana od podnošenja zahtjeva)

**Ostala dokumentacija**

* Preslike osobnih iskaznica - ovlaštenih predstavnika podnositelja zahtjeva
* Odluka o imenovanju ovlaštene osobe

(ako je podnositelj zahtjeva JLP(R)S, odluka o imenovanju načelnika / gradonačelnika / župana)

* Karton deponiranih potpisa osobe ovlaštene za zastupanje i raspolaganje sredstvima računa
* Izjava o povezanim osobama, obrazac HBOR-a
	+ Suglasnost ministarstva financija o zaduženju za predmetni kredit

(ako je podnositelj zahtjeva JLP(R)S, dostavlja se uz zahtjev za kredit ili najkasnije do zaključivanja ugovora o kreditu)

Obrazac zahtjeva za kredit i drugi obrasci HBOR-a objavljeni su na mrežnim stranicama HBOR-a ili su dostupni u HBOR-u na zahtjev.

HBOR zadržava pravo zatražiti i drugu dokumentaciju potrebnu za obradu kreditnog zahtjeva.

1. Sukladno Zakonu o regionalnom razvoju RH (NN 147/14 i 123/2017) i svim naknadnim izmjenama i dopunama [↑](#footnote-ref-2)
2. Sukladno Zakonu o brdsko-planinskim područjima (NN 12/02, 32/02, 117/03, 32/05, 90/05, 80/08, 148/13 i 147/14) i svim naknadnim izmjenama i dopunama [↑](#footnote-ref-3)
3. Sukladno zakonu o otocima (NN 34/99, 32/02 i 33/06) i svim naknadnim izmjenama i dopunama [↑](#footnote-ref-4)
4. Uz uvjet da je Ugovor o dodjeli bespovratnih sredstava sukladan Odluci o odobrenju kredita. [↑](#footnote-ref-5)
5. Sukladno Zakonu o sprječavanju pranja novca i financiranja terorizma NN br. 87/08 i 25/12. [↑](#footnote-ref-6)